  Виталий Пронин Егитъёслэн кылдӥз выль сямзы - селфи. Кышкыт интыосы кечырскыса, фотое пуксё. Туспуксён висказ туэ Россиысь 10 адями быриз ни, ог 100-эз сӧсырмиз.ЛайкУдмурт шаерын но селфи паськыт вӧлмемын. Социальной сетьёсы пыр гинэ - тросэзлэн нылъёслэн-пиослэн мудрон туспуктэмъёссы адско: я ӝужыт корка йылын, я чугун сюрес вылысь вагонъёс вылын, я кышкыт пӧйшуръёс вӧзын... Йырзэс тӥяло, шӧдске: кызьы сюлэмез вырӟытӥсь туспуктэм лэсьтоно? Ёрмемын лайкъёс люканы. Малпало: макем трос лайк, сокем тон туала, азинлыко.Егит туспуктылӥсьлэн Алексей Красновлэн «Вконтакте» бамаз 1 сюрс 353 фото интыямын. Пӧлазы вань селфи амалэн быдэстэмъёсыз но. Ассэ туспуктылонэн пияш 4-тӥ арзэ тунсыкъяське ини.- Селфи лэсьтӥсько арняяз огпол, - вера Алёша. - Но мукетъёсыз сямен кышкыт интыосты уг утчаськы. Фото лэсьтыны тырме дор но инкуазь. Селфиен трос вырыны уг яра. Бӧрысь со висёнлы пӧрме.Алёшалэн мылкыдыныз соглаш Рома Агафонов но. Пияш Ижын телефонъёсын вуз каре. Вера: азьвыл, пе, егитъёс телефон гинэ басьто вал. Туннэ одно ик солы корт боды куро. Ӵапак та арбери борды егитъёс телефонзэс чукато селфи лэсьтон понна.Тэй но кыйШоркарысь Денис Яковлев поездъёсты эскерись электромеханик луыса ужа. Горький чугун сюресъёс вылын 8 ар пала тырше ини. Та дыр ӵоже мае но ӧз адӟылы. Берло учырез тодаз вае:- Поездмы Питерысь Удмурт шаер пала вырӟиз гинэ, 2 пи, 1 ныл понна стоп-кранэз зӥбоно луимы. Лӧптэмъёс вагон йылэ лушкемак тубиллям. Туспуксиллям. Собере ворттылоно кариськиллям. Нош отын туж кышкыт - электроезъёсын 27 сюрс вольт! Соос туспуксён висказы чакласькыны вунэто. Соин кышкыт учыръёс чугун сюресъёс вылын ӵем луо. Удмурт шаерын но селфи паськыт вӧлмемын.Зэм, та егитъёслы удалтӥз - улэп кылизы. Нош Сергач городысь 7-тӥ классэ ветлӥсь пияшлэн ӝыны мугорыз сутскиз. Таганрогысь 15-16 аресъем 2 нылэз но ток муз вылэ питыртӥз, огез дыды быриз.Мукет учыръёс. Москваысь огаз офисын нылмурт, травматика пистолетсэ йыр бордаз карыкуз, туспуксьыса ӧз вутты - ыбиськиз.Москваысь ик вуз каронъя бадӟым центрлэн укноысьтыз бекмыляз нылаш. Берло эшъёсыз югдурез утисьёслы веразы: апок отчы селфи лэсьтыны тубем.Питерысь пияш тылпу кысӥсьёслэн кузь тубатсы йылысен туспуксьыны медэ вылэм. Улонэз куспетӥ луиз.Челябинск улосысь 2 нылэз кый куртчылэм. Таосыз но эшъёссэс мудрон фотоен паймытыны малпало вылэм.Нош Курск улосын та вакытэ селфи лэсьтонлэсь воксё алэмын. Угось данакез школаын дышетскисьёс, ог-огзылы матэ кариськыса туспуксьыкузы, тэйӟиллям.БодыРоссиысь Югдурез утёнъя министерство егитъёслы «Кызьы шонер селфи лэсьтоно?» памятка дасяз. Та уже пыриськизы шаерысьтымы но югдурез утисьёс. «Полицилэн школаез» акция ялӥзы. Август пумозь шаерысьтымы пӧртэм школаосысь, лагерьёсысь егитъёс доры потазы. Министерствоысь быдэ вуымтэосын ужанъя ёзлэн кивалтӥсез Вероника Малькова вера:- Памятка мур пуштросо но валамон пӧрмиз. Сое бадӟым ужрадъёсын котькуд егит муртлы сётыны тыршомы. Угось одӥг мудрон туспуктэм понна улондэ быдтон - со шонертэм.Пусъёно: памятка йылозяз-пумозяз вуттэмын ӧвӧл на. Отчы ялан ватсанъёс пырто. Кылсярысь, алигес гожтӥллям: зорыку-гудыръяку, телефонэз корт бодые дэмӟытыса, туспуксьыны уг яра. џашйыны быгатоз.Та сяна, бодыен пыраны уг яра адӟытон залъёсы - Москваысь Третьяков кун галереяын егитъёс туспуксён висказы вашкала но дуно суредэз ӵабтӥллям.Психологъёс чоталлям: туала нылъёс-пиос нуналаз ог 200 туспуктэм лэсьто. Таӵе висёнэн пӧлысьтызы котькуд 10-тӥез, пе, черламын.Элькунысь Егитъёсын ужанъя министерствоысь нылъёслы-пиослы, соослэн анай-атайёссылы юрттэт сётонъя «Психолог плюс» центрысь психолог Наталья Тугашова визь-кенеш сётэ:- Кышкыт интыосын туспуксьыны вырыкузы, мар луоз асэнызы - егитъёслы тунсыко ӧвӧл. Йырзы поромемын одӥг малпанэн: селфизы быдэс дуннеез мед абдратоз. Озьы возьматэмзы потэ, макем соос тузӥесь, йӧноесь, аспӧртэмлыкоесь.Наталья Леонидовна чакламъя та выль сямзэс палэнтыны егитъёслэн асьсэлэн кужымзы уз тырмы. Анай-атайёслы, пе, чурыт кариськоно: пиналлэсь тузӥ телефонзэ огшорыеныз воштоно, ваньмон дырзэ радъяно - туспуксьылон сярысь медаз малпаськы. Но чидасьгес луоно: телефонзэ талам бӧрсьы пинал туж керӟег луэ.Туспуктӥз Марина Прокопьева  Теги: Егитъёс югдур  